stanford-oval/wikipedia huggingface dataset:
ברק חירם
ביוגרפיה > טבח שבעה באוקטובר

בשבת, 7 באוקטובר 2023, עם תחילת טבח שבעה באוקטובר, נסע לפיקוד הדרום ומשם ללחימה במחבלים בנתיבות. הוא הורה לכל האוגדה להתייצב בבית קמה, ועם כוח קטן הגיע לנתיבות וקיבל את הפיקוד גם על הלחימה ביישובים סעד, בארי, עלומים ורעים. הגיעו אליו כוחות מיחידות שונות (סיירת מטכ"ל, יחידת שלדג וחטיבת הקומנדו) שאותם הפנה ללחימה ביישובים השונים. בשעה 11:00 הגיע עם צוותו לעלומים, שם כיתת הכוננות הצליחה להגן על היישוב, והכוח שבפיקודו הרג שלושה מחבלים.
בשעה 16:00 הגיע לקיבוץ בארי, שם תפס פיקוד על לוחמים מיחידות שונות שניהלו קרב ארוך ורווי נפגעים עם המחבלים הרבים שבקיבוץ. בקרב הקשה נהרגו 31 לוחמים: חמישה מחברי כיתת הכוננות של הקיבוץ, 19 חיילי צה"ל ושבעה שוטרים.
בתחקיר צבאי שפורסם ב־11 ביולי 2024, נכתב כי "תא"ל ברק חירם פעל בתיאום ובמקצועיות מול מציאות קשה ומורכבת".
באחד הקרבות, עשרות מחבלים התבצרו בבית פסי כהן בקיבוץ עם כ-14 בני ערובה. צוות ימ"מ שהגיע למקום ניהל קרב עם המחבלים ובמקביל נעשה ניסיון לנהל איתם משא ומתן. במהלכו החליט אחד ממפקדי המחבלים להיכנע והוציא איתו בת ערובה אחת, יסמין פורת. כשגבר החשש המיידי לחייהם של שאר בני הערובה הורה חירם לפרוץ למבנה. טנק שהיה בשטח קיבל הוראה לירות שני פגזים, האחד לקרבת הבית והשני לגג הבית, כדי לסייע בביצוע הפריצה של צוות הימ"מ, וירי זה הביא לקריסת חלק מהגג ולסיום הקרב עם פריצת הלוחמים פנימה.
כל המחבלים שהיו בבית נהרגו, וכך גם כל בני הערובה, מלבד אישה אחת. לפי תחקיר שערך הצבא, הפגזים נורו לעבר גג הבית וקרבתו ורוב בני הערובה נהרגו מאש המחבלים. התחקיר קבע כי חירם פעל במקצועיות ולא נפל דופי במעשיו. בתחקיר צבאי נוסף, נכתב כי "ניתן לציין, כי זה רגע 'היפוך הקערה' שהביא להשגת שליטה מחודשת ביישוב".
במקביל לאירוע זה, נמשך הקרב נגד המחבלים ברחבי הקיבוץ וכן חילוץ תושבים שהיו נצורים בבתיהם, רבים מהם פצועים. הקרב נמשך עד יום שני בצהריים.
ביוגרפיה > המשך מלחמת חרבות ברזל

כוחות עוצבת הבזק בפיקודו השתתפו בלחימה ביהודה ושומרון, בין השאר חטיבה 646 לחמה לפירוק תשתיות טרור בשכם ובג'נין. לאחר סיום ההפוגה במלחמת חרבות ברזל בתחילת דצמבר 2023, הצטרפה האוגדה בפיקודו לתמרון הקרקעי ברצועת עזה. האוגדה לחמה בדרום העיר עזה ובמחנות המרכז לחיסול מחבלי גדוד נוסיראת והשמדת תשתית התת-קרקע. בחודש דצמבר 2023 פיקד חירם על פעילות האוגדה במחנות המרכז ובח'אן יונס. בסוף חודש דצמבר תקפה חטיבת יפתח, חטיבת הקומנדו של האוגדה, בשכונת שג'אעייה.
בינואר 2024 במהלך הלחימה בעזה, הורה ללוחמיו לפוצץ את מתחם אוניברסיטת אל-אזהר שבדרום רצועת עזה. על פעולה זו הורה הרמטכ"ל הרצי הלוי לרשום לו הערה פיקודית משום שנתן את הוראתו ללא קבלת אישור אלוף.
ב-30 ביולי 2024 שב הרמטכ"ל הרצי הלוי, ואישר את מינויו למפקד אוגדת עזה. ב-4 באוגוסט 2024 סיים את תפקידו כמפקד עוצבת הבזק.
ב 2 בספטמבר 2024 מונה למפקד אוגדת עזה.
חיים אישיים

חירם מתגורר בתקוע, נשוי לבת ציון ואב לארבעה. בעל תואר ראשון בהיסטוריה צבאית מהאוניברסיטה העברית בירושלים, ותואר שני במנהל עסקים מאוניברסיטת בן-גוריון בנגב.
הערות שוליים

↑  גל פרל פינקל‏, ימים ללא חסד: הקצינים שיסתערו על הזירות הבוערות באמת, באתר וואלה, 18 ביולי 2018
↑  יוסי יהושוע, "אם העניין המשפטי עולה, כנראה שאתה לא בסכנת חיים", ידיעות אחרונות, מוסף יום העצמאות, 14 באפריל 2021, עמוד 10
↑  גל פרל פינקל, ‏מרביצים לך, תחזיר, באתר דבר העובדים בארץ ישראל, 21 באוקטובר 2017
↑  דניאל אדלסון, חיבור לקיום היהודי, ביטאון ביבשה גיליון 3, ספטמבר 2007
↑  אור הלר, ‏"חיזבאללה מסוגל לחמם את גזרת הצפון", באתר "IsraelDefense‏", 12 באפריל 2014
↑  יואב לימור, "התפקיד שלנו הוא לנצח במלחמה", באתר ישראל היום, 22 באפריל 2015
↑  קובי פינקלר, שורת מינויים בצה"ל, באתר ערוץ 7, 5 בינואר 2016
↑   "בחובתי לעצב מציאות ביטחונית טובה ומופשרת בזו החזית", באתר צה"ל, 15 ביולי 2018
↑  יואב זיתון, איבד עין בלבנון: זה המפקד החדש של חטיבת גולני, באתר ynet, 16 בספטמבר 2019
↑   אל"ם ברק חירם נכנס לתפקידו כמפקד חטיבת "גולני", באתר צה"ל, 2 באוגוסט 2020
↑  למרות אורח החיים הדתי – חיילים נדרשו לגלח את זקנם, באתר עכשיו 14
↑  צה"ל פועל בניגוד לפקודה: חיילי גולני בוגרי מכינה תורנית רותקו ל-21 יום בגלל זקנים, באתר חדשות 0404‏
↑   רשימת המפקדים החדשים בצה"ל, באתר צה"ל, 25 בינואר 2022
↑  קובי פינקלר, "מסע חדש מתחיל": תא"ל ברק חירם מונה למפקד עוצבת "הבזק", באתר ערוץ 7, 12 באוגוסט 2022
↑   רשימת המפקדים החדשים בצה"ל, באתר צה"ל, 17 ביולי 2023
↑  אור הלר, קצין בכיר על הטבח בבארי: "כשלנו בהגנה, המחבלים התחפשו לחיילים", באתר חדשות 13, 11 באוקטובר 2023
1 2  עוזי ברוך, ממצאי תחקיר הקרבות בבארי: תא"ל ברק חירם פעל בתיאום ובמקצועיות מול מציאות קשה ומורכבת, באתר ערוץ 7, 11 ביולי 2024
↑  לי נעים, ‏מה הוביל להחלטה של תא"ל ברק חירם לאשר ירי לבית של פסי, באתר ‏מאקו‏, 15 במרץ 2024
↑  עמית סגל, ‏תחקיר הבית של פסי: מסקנות חיל השריון - פגז הטנק לא גרם למות בני הערובה, באתר ‏מאקו‏, 2 באפריל 2024
 יניב קובוביץ, תחקיר צה"ל: כוחות גדולים לא נכנסו לבארי, לוחמים פצועים פונו לפני אזרחים; ברק חירם פעל במקצועיות, באתר הארץ, 11 ביולי 2024
↑  שרית מגן אילנה דיין, ‏מפקד אוגדה 99: "לא מכיר יכולת שלנו להשמיד את חמאס על תשתיותיו ומוסדותיו, מבלי להיכנס ולכבוש את השטח", באתר ‏מאקו‏, 26 באוקטובר 2023
↑  אלישע בן קימון, חילופי אש בג'נין, לפחות שני מחבלים נהרגו, באתר ynet, 25 בנובמבר 2023
↑  אמיר בוחבוט‏, בין הפירים למארבי המטענים: כך נראה יום של לוחמי הקומנדו בשכונה המסוכנת בעזה, באתר וואלה, 21 בדצמבר 2023
↑   ציוץ של כאן חדשות ברשת החברתית אקס (טוויטר), 11 במרץ 2024
↑  אלישע בן קימון, פוצץ אוניברסיטה בלי אישור האלוף: הערה פיקודית לתא"ל ברק חירם, באתר ynet, 11 במרץ 2024
↑  הרמטכ"ל הכריע: תא"ל ברק חירם יתמנה לתפקיד מפקד אוגדת עזה כמתוכנן, באתר ערוץ 7, 30 ביולי 2024
↑  יואב זיתון, ברק חירם: "עמידתנו איתנה, בניגוד מוחלט לתרבות הישראלית, המנותקת מעברה", באתר ynet, 4 באוגוסט 2024
↑  יואב זיתון, באופן חריג: תא"ל ברק חירם נכנס לתפקידו החדש בשטח העזתי, ליד בית חאנון | תיעוד, באתר ynet, 2 בספטמבר 2024
↑  אריה יואלי, ‏כבוד למגזר: 5 אוגדונרים סרוגים חדשים, באתר "סרוגים", 12 ביולי 2021
משה מנו

| --- | --- |

 לידה:  21 ביוני 1955 (בן 69) חיפה, ישראל 
 מדינה:  ישראל 
 ידוע בשל:  מייסד ובעלים של חברת ההחזקות "מנו הולדינגס" הכוללת את מנו ספנות
 פרסים והוקרה:  יקיר העיר לרנקה בקפריסין יקיר העיר אלניה שבטורקיה קונסול כבוד של רוסיה בחיפה וצפון ישראל יקיר חיל הים יקיר אוניברסיטת חיפה יקיר העיר חיפה
 
משה מנו (נולד ב-21 ביוני 1955 בחיפה) הוא איש עסקים שעוסק בתחומי הספנות, המלונאות והנדל"ן. המייסד והבעלים של חברת ההחזקות "מנו הולדינגס", המאגדת כמה חברות עסקיות, בהן: "מנו ספנות", "מנו הולידייס", "במבוק נכסים", "רודקס", "פלמנגו יוניברס", "מנו סיטי". בנוסף מחזיק 50% מהון המניות בחברת הספנות Crown Shipping.
ביוגרפיה

נולד בחיפה לאסתר ומרדכי מנו. אביו, מרדכי מנו, עלה לארץ ישראל עם הוריו בתחילת שנות ה-30 של המאה ה-20 מסלוניקי, יוון, יחד עם הפועלים הראשונים שהקימו את נמל חיפה. מרדכי מנו הקים משפחה בישראל והיה מחלוצי ענף הספנות, כשייסד וניהל חברת ספנות משנת 1945. מרדכי נפטר בשנת 1969, כשמשה מנו, בנו הצעיר של מרדכי, בן 14 שנים.
שירת בצה"ל בחיל אוויר, כולל תקופה קצרה בשירות קבע. בשנות ה-30 לחייו החליט להגשים את חזון אביו ולייסד חברת ספנות חדשה בשם "מנו ספנות", תחת המטרייה של קבוצת "מנו הולדינגס" שבבעלותו. במרוצת השנים פיתח מנו תחומים עסקיים נוספים בענף הספנות, אוניות מטען מסוגים שונים ואוניות נוסעים, כמו גם תחומים עסקיים נוספים כגון נדל"ן, בתי מלון בישראל ומחוצה לה, עסקי טכנולוגיה ותקשורת.
מחברת ספנות קטנה, הפך משה מנו את "מנו ספנות" לחברה גדולה ומשמעותית במשק הישראלי והבינלאומי, ורקם קשרים ושיתופי פעולה בינלאומיים עם חברות ספנות גלובליות כמו חברת הענק היפנית "קיי-ליין". צי אוניות המטען של החברה, מסוגים שונים, פועל בכל תחומי ההובלה הימית: מכולות, צובר, שינוע מכוניות ועוד אוניות הנוסעים מובילות את ענף הקרוזים הימיים בישראל.
בענף הנדל"ן רכש מבני מסחר ומשרדים להשכרה ומשנת 2012 נכנס לענף המלונאות ברכישת בתי מלון בישראל ומחוצה לה.
בין השנים 1991 עד אמצע שנות ה-2000, תקופת העלייה הגדולה של יהודי מדינות ברית המועצות לשעבר, יזם ופעל יחד עם ארגון תומך ישראל — EEF באמצעות אוניות הנוסעים של מנו ספנות להביא לישראל למעלה מ-120,000 עולים מברית המועצות לשעבר.
בשנת 2023 משה מנו נכנס גם לתחום הדיור המוגן כשרכש את התאגיד אוונגרד רזידנס מתחם דיור מוגן יוקרתי גדול במרכז הכרמל חיפה הכולל גן בוטני.
מנו היה חבר בוועד המנהל של אוניברסיטת חיפה, מספר שנים ואף הוענק לו תואר יקיר הפורום העסקי של אגודת ידידי אוניברסיטת חיפה על תרומתו למשק הישראלי. כמו כן היה במשך שנים חבר הנהלת לשכת המסחר והתעשייה חיפה והצפון.
בתחילת שנות ה-90 של המאה ה-20 יזם את הקמתה של תחנת הרדיו האזורית הראשונה בישראל, ששידרה לאזור חיפה והצפון.
ב-2025 נכנס כשותף בכיר ברדיו קול רגע, יחד עם איש התקשורת חיים הכט, מייסד התחנה.
הוא תורם ותומך בפעילות למען הקהילה: מארח ניצולי שואה, ילדים חולי סרטן, ילדים בסיכון ואחרים ומעניק מלגות ללימודים גבוהים לבני העדה האתיופית.
ב-2005 חיל הים הישראלי העניק לו את התואר "יקיר חיל הים" על תרומתו רבת השנים לחיילים וסיועו לחיל הים בתחומים שונים. בין השאר באירוח משפחות חללי הצוללת "דקר" בהפלגת זיכרון למקום טביעת הצוללת.
משנת 1995 מכהן כקונסול כבוד של רוסיה בחיפה וצפון ישראל. בשנת 2009 הוענק לו אות מפתח העיר, יקיר העיר אלניה שבטורקיה. בשנת 2018 הוענק לו אות כבוד ויקיר העיר לרנקה שבקפריסין.

ב-2018 נבחר כאחד מאנשי השנה של המגזין "פספורט", ומספר שנים מדורג במגזין ׳דה מרקר׳ (The Marker)
בשנת 2022 משה מנו יזם את שיום כיכר מנו על שם אביו מרדכי מנו, הממוקמת ברכס הכרמל ברחוב יפה נוף.
ב-2023 זכה בתואר "יקיר העיר חיפה".
ב-2023 קיבל הצעות רבות להתמודד על ראשות עיריית חיפה, אבל לבסוף החליט לא להתמודד על התפקיד.
חיים אישיים

נשוי לאיריס מנו, בתו של איש החינוך מרדכי אור שניהל בתי ספר בחיפה. איריס היא מוזיקאית, ניגנה בחליל צד בין היתר בתזמורת חיפה ובתזמורת הסימפונית הצעירה; היא מנהלת את תחום התיירות בקבוצת "מנו הולדינגס". בנו מורן השתלב בעסקי הספנות של הקבוצה ובנו לירן השתלב בעסקי הנדל"ן והיזמות של הקבוצה. בתו סיון סופרת ועוסקת בחינוך וספרות. איריס ומשה מתגוררים בחיפה. מנו דובר עברית ואנגלית ברמה גבוהה ובנוסף ספרדית ויוונית.
ספר אוטוביוגרפי

ימים סוערים, הוצאת דוקוסטורי, תשע"ז 2017.
הערות שוליים

↑  תאגיד הספנות היפני ONE ייוצג בישראל ע״י מנו ספנות ולוסי בורכרד, באתר port2port
↑  דותן לוי, לא רק קרוזים: משה מנו רכש בית דיור מוגן במרכז הכרמל בכ-170 מיליון שקל, באתר כלכליסט, 3 בדצמבר 2023
↑  דורון סולומון, משה מנו רכש את בית הדיור המוגן היוקרתי בחיפה, באתר mynet‏ חיפה, 4 בדצמבר 2023
1 2  חגית הורנשטיין, שגריר רוסיה קיבל אות הוקרה באוניברסיטה, באתר כלבו חיפה והקריות, 15 ביוני 2020
↑  מעריב, 27 בנובמבר 2009; מעריב, 30 בנובמבר 2009
↑  משה מנו מונה כחבר הנהלת לשכת המסחר והתעשייה חיפה והצפון, באתר כאן ישראל, 28 בינואר 2007
↑  אבי תל, בדקה ה-90 החלפתי את הכותרת, ידיעות חיפה, 6 ביולי 2018, עמ' 69
↑  חגית הורנשטיין, המייסד והבעלים של רדיו חיפה דני נישליס הלך לעולמו, באתר כלבו חיפה והקריות, 1 בנובמבר 2019
↑  יואב איתיאל‏, גם מנו ספנות רוצה כלי תקשורת: הצטרפה כשותפה ב"רדיו קול רגע", באתר וואלה, 4 בפברואר 2025
↑  מפקד חיל הים העניק את תעודת "יקיר חיל הים" למשה מנו, באתר port2port, ‏10 בנובמבר 2005
↑  שוקי שדה, קבלו את סמל הסטטוס הכי חם בקרב האלפיון העליון: תארי קונסול של כבוד, באתר TheMarker‏, 15 בפברואר 2008
↑  כתבה על משה מנו, באתר turizmdosyasi בטורקית
↑  נהוראי כרפיס, יקיר העיר לרנקה, חיפה קריות נט, 29 במאי 2018
↑  המשפיעים תשע"ט, אתר פספורט
↑  חיפה: נחנכה כיכר מנו ע״ש מרדכי מנו
↑  ג'ון בן זקן, ‏משה מנו מייסד "מנו ספנות" יקבל את עיטור "יקיר חיפה", באתר מעריב אונליין, 19 באפריל 2023
↑  משה מנו בוחן התמודדות על ראשות העיר חיפה, mynet חיפה, 18.07.23
↑  ג'ון בן זקן, ‏הסקטור העסקי של חיפה שוקל להריץ את משה מנו, יו"ר מנו ספנות, כמועמד לראשות העירייה, באתר מעריב אונליין, 26 ביולי 2023
↑  משה מנו החליט שלא יתמודד על ראשות העיר חיפה, mynet חיפה, 07.08.23
↑  סופית: משה מנו לא יתמודד לראשות עיריית חיפה, Newa חיפה קריות.נט
↑  ג'ון בן זקן, ‏משה מנו מנכ"ל מנו ספנות החליט שלא ירוץ לראשות עיריית חיפה, באתר מעריב אונליין, 7 באוגוסט 2023
משה מנו עם אביו מרדכי מנו, 1964
משה ורעייתו איריס
Secure Hash Algorithm

בקריפטוגרפיה, אלגוריתם גיבוב בטוח (באנגלית: Secure Hashing Algorithm) הידוע בקיצור SHA הוא שם כולל למשפחה של פונקציות גיבוב קריפטוגרפיות שהן חלק מתקן פדרלי של ממשלת ארצות הברית FIPS (בעברית: תקן עיבוד מידע פדרלי) הנקרא SHS (קיצור של פונקציית גיבוב בטוחה). התקן נועד לשימוש כחלק ממנגנון אימות והבטחת שלמות מידע וחלק מתקן חתימה דיגיטלית והוא הכולל את הפונקציות: SHA-0 (במקור SHA), SHA-2, SHA-1 והחל מ-2012 גם את SHA-3. הפונקציות ממשפחה זו משמשות ביישומים ופרוטוקולים מאובטחים רבים.
ייעוד

SHA היא פונקציה המפיקה מקלט בכל אורך רצוי "תמצית" קצרה באורך קבוע שהמאפיין העיקרי שלה שהיא חד-כיוונית במובן שלא ניתן לשחזר את הקלט המקורי בהינתן התמצית. המשמעות היא שיהיה קשה מאוד למצוא מסר אחר ממנו ניתן להפיק תמצית זהה. זו תכונה יסודית של פונקציית גיבוב המאפשרת להבטיח שאם המסר שונה אפילו במעט, התמצית שתופק ממנו תהיה שונה לגמרי בהסתברות מאוד גבוהה. האלגוריתמים ממשפחת SHA מפיקים את התמצית באמצעות סדרת פעולות אד הוק, פעולות על סיביות כמו הזזה מעגלית, פעולות אריתמטיות כמו חיבור מודולרי והמבנה שלהם למעט SHA-3 הוא בסגנון דויס-מאייר לפי שיטת מרקל-דמגרד. האלגוריתם מכיל זיכרון פנימי ו"פונקציית כיווץ" או "פונקציית תמצות". הקלט תחילה מחולק לבלוקים באורך קבוע לאחר שעבר הכנה וריפוד כראוי ואז הפונקציה הפנימית מופעלת באופן איטרטיבי על הקלט כאשר פלט הפונקציה מוזן בחזרה כקלט מספר פעמים והפלט הסופי הוא תכולת הזיכרון הפנימי לאחר עיבוד כל הבלוקים של הקלט.
גרסאות

הפונקציות ממשפחת SHA פותחו, אושררו והוכנסו לתקן SHS של FIPS המנוהל על ידי NIST בשיתוף פעולה של NSA. הן כוללות את:
SHA-0 שם שניתן למפרע כדי להבדילה מ-SHA-1. היא מפיקה תמצית באורך 160 סיביות ומבוססת על MD4. זוהי הפונקציה הראשונה במשפחה שפורסמה ב-1993 ונקראה בקיצור SHA תחת תקן FIPS PUB 180. הפונקציה הוסרה מהתקן זמן קצר לאחר שפורסמה והוחלפה ב-SHA-1 עקב חסרונות מהותיים שהתגלו בה.
SHA-1 פונקציית גיבוב המפיקה תמצית באורך 160 סיביות. היא דומה מאוד ל-MD5 במבנה הפנימי שלה. האלגוריתם פותח על ידי NSA על מנת שישמש כחלק מחתימה דיגיטלית והוכנס לתקן FIPS PUB 180-1. לאחר שנמצאו פגמים גם בגרסה זו היא אינה נתמכת יותר החל מ-2010.
SHA-2 היא משפחה של פונקציות גיבוב שפותחו גם הן על ידי NSA ונבדלות ביניהן בעיקר באורך התמצית שהן מפיקות ובמספר ערכים התחלתיים קבועים. הגרסאות הראשונות נקראו SHA-256, SHA-512 והוכנסו לתקן FIPS PUB 180-2. לאחריהן נוספו הפונקציות SHA-224, SHA-384 שנגזרות מהאחרות במספר שינויים מינוריים והתקן עודכן ל-FIPS PUB 180-3.
SHA-3 פונקציית גיבוב המבוססת על קצ'אק שפותחה על ידי קריפטוגרפים בלגיים. בניגוד לפונקציות הקודמות במשפחה, פונקציה זו שונה לגמרי במבנה הפנימי שלה, היא נבחרה בתחרות פתוחה לציבור שהתקיימה בין השנים 2010-2012. היא תומכת בתמציות באותם אורכים כמו SHA-2 ונועדה למעשה לשמש כתחליף אופציונלי ל-SHA-2. הוכנסה לתקן FIPS PUB 202 כתקן נפרד אף שאינו אמור להחליף את קודמו אלא רק כאופציה נוספת בסגנון אחר.
אישורים

כל הפונקציות ממשפחת SHA עוברות בדיקות בנושא ביטחון ומאושרות בתקן FIPS על ידי הארגון CMVP, שיתוף פעולה של NIST האמריקאי ו-CSE (הסוכנות הקנדית הממשלתית בנושא קריפטולוגיה). תפקיד הארגון להעריך ולבדוק מודולים קריפטוגרפיים לצורך שימוש מסחרי (לא ממשלתי/צבאי). היא עומדת לרשות יצרנים וספקים בתחומי ארצות הברית וקנדה ומספקת תעודות המאשרות מוצרים קריפטוגרפיים שעברו בחינה ואישור של מומחי הצפנה (בעיקר מומחים של NSA).
היסטוריה

אלגוריתם SHA פורסם במאי 1993 על ידי ה-NIST לצורך ייצוג תמציתי של הודעות בשימוש באלגוריתמי חתימות וכאשר נדרש ערך גיבוב קריפטוגרפי ביישומים פדרליים. אלגוריתם SHA בנוי בשיטת מרקל-דמגרד. הקלט שלו הוא מחרוזת שאורכה עד  2^{64} סיביות והפלט שלה הוא תמצית באורך 160 סיביות. האלגוריתם מבוסס ברובו על הפונקציה MD4 תוך הגדלת המצב הפנימי ושינוי חלק מהפונקציות הפנימיות וערכי הקבועים שבשימוש.
בשנת 1995 פרסם ה-NIST אלגוריתם חדש שנקרא SHA-1 שמטרתו להחליף את אלגוריתם SHA הקודם (החל מהפרסום נהוג להתייחס לאלגוריתם הראשון כ-SHA-0). השוני היחיד בין האלגוריתמים כלל שינוי במנגנון הרחבת ההודעה של SHA-1 על פני SHA-0. לטענת ה-NIST מטרת התיקון הייתה לפתור חולשה שנמצאה באלגוריתם הקודם; ה-NIST לא פרסם את החולשה שהתיקון אמור לפתור.
בשנת 2002 הוסיף ה-NIST שלוש פונקציות נוספות לתקן SHA-256, SHA-384 ו-SHA-512. הפונקציות החדשות נבדלו משמעותית באלגוריתמים שבבסיסן מ-SHA-1 ובכך הבטיחו שחולשות בה לא ישפיעו בהכרח על הפונקציות החדשות. הפונקציות גם איפשרו ליצור ערכי תמצית ארוכים יותר עבור הודעות ובכך להגביר את בטיחות הפרוטוקולים המשתמשים בהן. בשנת 2008 הוסיפה ה-NIST פונקציה נוספת, SHA-224.
בשנת 2007 יזמה ה-NIST תחרות לבחירת פונקציות שיצטרפו למשפחת ה-SHA. לתחרות הוגשו 64 הצעות שמתוכן עמדו 51 בתנאי הסף. ההצעות פורסמו והקהילה הקריפטוגרפית הבינלאומית הוזמנה לנתח ולנסות לשבור את כל המועמדים. 14 מועמדים עברו לשלב השני של התחרות כאשר חמשת המועמדים הסופיים הם BLAKE, Grøstl, JH, קצ'אק ו-Skein. בשנת 2012 פורסם הזוכה בתחרות לגיבוב SHA-3 והוא הצופן Keccak.
תיאור האלגוריתמים > SHA-0

הפונקציה מורכבת מחמישה משתנים פנימיים בגודל 32 סיביות היוצרים מצב פנימי בגודל 160 סיביות. בכל איטרציה מופעלת פונקציית התמצות על המשתנים ליצירת הקלט לאיטרציה הבאה.
תיאור האלגוריתמים > SHA-0 > אתחול

ראשית, המשתנים הפנימיים מקבלים את ערכי וקטור האתחול (IV)
A={\text{0x67452301}}

 B={\text{0xEFCDAB89}}

 C={\text{0x98BADCFE}}

 D={\text{0x10325476}}

 E={\text{0xC3D2E1F0}}

 h_{0}=(A,B,C,D,E)
לאחר מכן, קלט הפונקציה מחולק לבלוקים באורך 512 סיביות המכונים  M_{1},M_{2}...M_{\ell }; לבלוק האחרון מוסיפים את אורך ההודעה. במידה ואורך ההודעה אינו כפולה של 512 מוסיפים לבלוק האחרון, אחרי ההודעה ולפני האורך שלה את הסיבית 1 ולאחריה 0 בכמות הנדרשת כדי להביא אותה לאורך של 512 סיביות.
תיאור האלגוריתמים > SHA-0 > אופן הפעולה

בכל שלב של הפונקציה מועברים לפונקציית התמצות המשתנים הפנימיים מהסיבוב הקודם והבלוק הנוכחי לעיבוד. הפונקציה מחזירה את הערך החדש של המשתנים הפנימיים ( h_{i}=H(H_{i-1},M_{i})). פונקציית הגיבוב אינה כוללת שלב סיום ולכן בסיום התהליך פלט פונקציית הגיבוב הוא הפלט של פונקציית התמצות מהשלב האחרון.
תיאור האלגוריתמים > SHA-0 > פונקציית התמצות

מנגנון הרחבת הודעות: הפונקציה מחלקת את הבלוק ל-16 חלקים באורך 32 סיביות המכונים  w_{0},w_{1}...w_{15}. לאחר מכן, הפונקציה מרחיבה את 16 החלקים ל-80 באמצעות הפעלת ה-LFSR הבא 64 פעמים:
w_{t}=w_{t-3}\oplus w_{t-8}\oplus w_{t-14}\oplus w_{t-16}
תמצות המסר: עבור כל אחד מ-80 החלקים של המסר, הפונקציה מפעילה את האלגוריתם הבא:
E_{t+1}=D_{t};D_{t+1}=C_{t};C_{t+1}=B_{t}\lll 30;B_{t+1}=A_{t};A_{t+1}=T
פלט: פונקציית התמצות מחזירה את הפלט:
הפונקציה  f והקבוע K מוגדרים כך:
20\leq t\leq 39\ K=0x6ED9EBA1\ f_{t}(X,Y,Z)=X\oplus Y\oplus Z
40\leq t\leq 59\ K=0x8F1BBCDC\ f_{t}(X,Y,Z)=XY\vee XZ\vee YZ
תיאור האלגוריתמים > SHA-1

הפונקציות SHA-0 ו-SHA-1 זהות באלגוריתמים שלהם פרט למנגנון הרחבת ההודעה ב-SHA-1 שמפעיל את ה-LFSR הבא 64 פעמים:
w_{t}=(w_{t-3}\oplus w_{t-8}\oplus w_{t-14}\oplus w_{t-16})\lll 1
בטיחות

מספר התקפות על פונקציות ה-SHA-0 וה-SHA-1 נתגלו עד כה. טרם דווחו התקפות על SHA-2, אולם מכיוון שהפונקציות הללו מבוססות על אלגוריתם דומה, קיים חשש שגם האחרונה תהיה בקרוב פגיעה להתקפות.
בשנת 2005 פרסמו צוות חוקרים מאוניברסיטת שאנדונג סין, התקפה על SHA-1 שמוצאת התנגשות ב- 2^{69} פעולות ולאור זאת לא מומלץ לשימוש כיום. לגבי SHA-256 ומעלה לא דווח על חולשות מסוימות, כך שהם עדיין טובים לשימוש.
להלן טבלת האלגוריתמים ובטיחותם כפי שפורסם על ידי NIST:
| האלגוריתם | גודל מסר מקסימלי בסיביות | גודל גוש בסיביות | גודל מילה (Word) | גודל תמצית המסר (בסיביות) | בטיחות* (בסיביות) |
| --- | --- | --- | --- | --- | --- |
| SHA-1 |  \ 2^{64} |  \ 512 |  \ 32 |  \ 160 |  \ 80 |
| SHA-256 |  \ 2^{64} |  \ 512 |  \ 32 |  \ 256 |  \ 128 |
| SHA-384 |  \ 2^{128} |  \ 1024 |  \ 64 |  \ 384 |  \ 192 |
| SHA-512 |  \ 2^{128} |  \ 1024 |  \ 64 |  \ 512 |  \ 256 |
בהקשר זה הבטיחות מתייחסת לכמות העבודה הנדרשת למציאת התנגשות (מסרים שונים המפיקים פלט זהה) תוך שימוש בהתקפת יום ההולדת. הערך מתפרש כ- \ 2^{n/2}.
ראו גם

SHA-2
SHA-3
הערות שוליים

↑  Lucian Constantin, The SHA1 hash function is now completely unsafe, Computerworld, ‏2017-02-23 (באנגלית)
↑  FIPS 180
↑  FIPS 180-1
↑  FIPS 180-2
↑  FIPS 180-3
↑  NIST בחרה את הזוכה בתחרות אלגוריתם הגיבוב (SHA-3) - הודעה לעיתונות באתר של NIST
התרשים מתאר איטרציה אחת בתוך פונקציית ה"כיווץ" של האלגוריתם. A,B,C,D,E הם מילים בנות 32 ביט אשר שומרות מצב; F היא פונקציה לא ליניארית משתנה; s מסמלת הזזת סיביות ימנית ב-s מקומות.  מסמל חיבור מודולו 232. Kt הוא קבוע.
מהדורת חדשות מרכזית

מהדורת חדשות מרכזית היא תוכנית טלוויזיה המשודרת בשעה קבועה בערבם של ימי חול ומציגה, את החדשות של אותו יום. התוכנית היא תוכנית הדגל של מחלקת החדשות בטלוויזיה והיא יכולה להיות עוגן שידורים מרכזי ולזכות לשיעורי צפייה ניכרים בפריים טיים. בהתאם משקיעות תחנות השידור משאבים רבים בתוכניות אלה.
מאפיינים כלליים

מחקר שהשווה בין 117 מהדורות מרכזיות ב־51 מדינות ממגוון יבשות, מצא שרוב המהדורות שנבדקו (52%) נמשכות שעה, 26% נמשכות חצי שעה, וב־22% נמשכות זמן ממושך יותר, שעה וחצי או שעתיים. רבות מהמדינות בהן המהדורות נמשכות שעתיים הן מדינות אמריקה הלטינית המקדישות נתח זמן משמעותי יחסית מן המהדורה לחדשות ספורט.
ישראל > מבט לחדשות

עם עלייתה לאוויר בשנת 1968 הייתה מבט לחדשות מהדורת החדשות המרכזית הראשונה בישראל. התוכנית, ששודרה בערוץ הראשון, זכתה לשיעורי צפייה גבוהים ביותר. עם התוכנית מזוהה העיתונאי חיים יבין. לאחר פרישתו הראשונה מהגשת התוכנית הוחלף יבין בגאולה אבן. לאחר פרישתו השנייה הוחלף יבין בינון מגל ומרב מילר. ב-2012 התפטר מגל מתפקידו. משנת 2015 הגיש את המהדורה יעקב אילון, עד פרישתו בסוף 2016.
תחילה שודרה המהדורה בשעה שמונה בערב, אך בתקופתו של אורי פורת הועברה לשעה תשע. ב-2012 הועברה המהדורה לשעה 19:52. החל משנת 2014 ועד 2017 המהדורה שודרה בשעה 19:58.
ישראל > כאן חדשות: חדשות הערב של כאן

מהדורת החדשות המרכזית של ערוץ כאן 11 במסגרת תאגיד השידור הישראלי, מחליפה את מהדורת מבט של הערוץ הראשון ומשודרת מאז עלייתה בחודש מאי 2017, בשעה 19:55. מגישת המהדורה היא העיתונאית טלי מורנו. לפניה הגישו גאולה אבן-סער, דוריה למפל ומיכל רבינוביץ׳.
ישראל > המהדורה המרכזית של חברת החדשות

מהדורת החדשות של ערוץ 2 עלתה לאוויר בשנת 1993. תחילה הוגשה המהדורה על ידי יעקב אילון, ובהמשך עבר הערוץ למודל הגשה זוגי, עם הצטרפותה של מיקי חיימוביץ'. בתחילת שנות האלפיים הפכה התוכנית לנצפית בישראל. עם פרישתו של אילון הצטרף גדי סוקניק לחיימוביץ', והשניים הגישו יחד את המהדורה. לאחר פרישת חיימוביץ', החלה יונית לוי להגיש את המהדורה לצד סוקניק. לאחר פרישתו של סוקניק זנח הערוץ את מודל ההגשה הזוגי, ועתה היא מוגשת על ידי לוי ודני קושמרו לסירוגין. החל מסגירת ערוץ 2 ופיצולו לערוצים קשת 12 ורשת 13 המהדורה המרכזית שודרה במקביל בשני הערוצים.
בעקבות מיזוג רשת-עשר עברה המהדורה לקשת 12 בלבד.
בראשיתה נמשכה המהדורה חצי שעה, אך בהמשך השתנה משך המהדורה, על פי רוב, לשעה ורבע.
ישראל > המהדורה המרכזית של חדשות 13

עם עלייתו לאוויר של ערוץ 10, בשנת 2002, שודרה המהדורה בשעה שבע בערב בהגשת יעקב אילון. את המהדורה הפיקה חברת חדשות ישראל. בהמשך הפיקה את המהדורה חדשות 10 והיא הועברה לשעה שמונה בערב. אל אילון הצטרפה מיקי חיימוביץ'. עם פרישתה של חיימוביץ' זנח הערוץ את מודל ההגשה הזוגי, ואת המהדורה הנחו לסירוגין אילון ותמר איש שלום. בפברואר 2012 הודיע אילון שיפרוש מהגשת המהדורה באפריל אותה שנה. נכון לשנת 2025, מוגשת המהדורה על ידי דוריה למפל ואודי סגל, ביחד או לסירוגין. בעקבות פיצול ערוץ 2, הערוץ עבר לאפיק 14 ונאלץ לשנות את שמו, לכן מיתג עצמו כ"עשר" ושם חברת החדשות שונה בהתאם. ב-16 בינואר 2019 הסתיים תהליך המיזוג עם רשת ו"חדשות עשר" שינתה את שמה ל"החדשות 13" ובהמשך ל"חדשות 13" והחלה לשדר באפיק 13.
ישראל > מהדורת החדשות המרכזית של חדשות 14

מהדורת החדשות המרכזית של עכשיו 14 משודרת החל מ-25 במרץ 2018. המהדורה משודרת בימי ראשון עד חמישי משעה 19:53 עד 20:45 בהגשת מגי טביבי ושרון גל, ביחד ולסירוגין. מיומה הראשון ועד לדצמבר 2018 הגישה את המהדורה דנה סומברג, ולאחר מכן הוחלפה על ידי אמיר איבגי. ב-22 באוקטובר 2020 ירדה המהדורה מהאוויר בעקבות נתוני מדורג נמוכים. המהדורה חזרה לאוויר ב-29 בנובמבר 2021 עם מעבר הערוץ לאפיק 14.
ישראל > מהדורת החדשות של i24 בעברית

מהדורת החדשות המרכזית של i24 בעברית היא מהדורת חדשות שמשודרת בi24 בשפה העברית על ידי מירי מיכאלי. המהדורה המרכזית היא זאת שפתחה את שידורי הערוץ בפעם הראשונה ונמצאים בה פרשנים כגון: צבי יחזקאלי, יוסי יהושוע ומגישת קבינט שישי בערוץ, נוה דרומי, לצד כתבים שונים.
בארצות הברית

כל 3 רשתות הטלוויזיה האמריקניות הגדולות - ABC, CBS, NBC - משדרות את מהדורת החדשות המרכזית שלהן בשעות הערב.
בשל החלוקה ל-4 אזורי הזמן יכולות תחנות הטלוויזיה המקומיות בארצות הברית לבחור מתי לשדר את המהדורה הלאומית באזוריהן. בדרך כלל מועברת המהדורה בשידור חי בחוף המזרחי (18:30) ובאזור המרכז (17:30) של ארצות הברית. בשני אזורי הזמן הנותרים מועברת המהדורה כתוכן מוקלט לפי שעונן, כאשר רק במקרי חדשות חריגים מעודכנת המהדורה כך שתהיה רלוונטית גם עבור צופי החוף המערבי.
רשתות הטלוויזיה הקטנות יותר, כמו FOX ו-The CW, לא משדרות חדשות בכלל. ערוצי חדשות ייעודיים, דוגמת CNN או Fox News או MSNBC, אינם משדרים מהדורה מרכזית כי אם סיקור חדשותי מתמשך סביב השעון.